**Arne-Peter Rognan** (født 11. august 1953) er en norsk musikkprodusent og platedirektør. Han har siden 1980 produsert et hundretalls innspillinger, hovedsakelig innen klassisk musikk og samtidsmusikk. Blant hans mest kjente produksjoner hører *The Grieg Edition* på 24 CD-er utgitt på hans eget plateselskap Victoria mellom 1992 og 1993, som inneholder Griegs samtlige verker i det mindre formatet (solo pianomusikk, lieder og kammermusikk).

Karriere
--------

Arne-Peter Rognan er utdannet musikkviter fra Universitetet i Oslo. Han startet sin karriere i 1980 som platekonsulent i Norsk Komponistforening med ansvar for plateserien *Contemporary Music from Norway*. Mellom 1985 og 1989 ledet han det nystiftede selskapet Norsk Musikkproduksjon A/S eid av Norsk Komponistforening og Norske Populærautorer, som utga innspillinger på platemerkene AURORA og NIM (Norway in Music). Selskapet fikk etter hvert økonomiske problemer, og i 1989 måtte Rognan forlate selskapet. Han grunnla i stedet sitt eget selskap, APR Musikkproduksjon, med platemerkene Victoria for «seriøs» musikk og Benoni for «lettere» musikk. Da Norsk Musikkproduksjon gikk konkurs noen måneder senere overtok Rognan samarbeidet med artistene, som inkluderte artister som Sølvguttene og Marianne Hirsti, og han kjøpte ut en del av produksjonene.

APR Musikkproduksjon utga 7 nye plater i 1989, 15 i 1990 og 4 vinteren 1991. I tillegg til plateproduksjonen arrangerte APR og Rognan konserter. I 1990 var Rognan sentral for en støttekonsert for nytt operahus i Oslo og i 1991 ble det arrangert konsert på Henie Onstad Kunstsenter. I september 1991 arrangerte plateselskapet Victoria The Victoria Artist Festival i St John's Smith Square i London. Dette var en ni dagers musikkfestival med tolv konserter hvor internasjonal presse og radiostasjoner fra USA, Japan, Tyskland, Frankrike, Italia og hele Skandinavia var til stede. Bak festivalen stod APR Musikkproduksjon i samarbeid med Norsk Musikkinformasjon, som var tilknyttet Norsk Komponistforening, og Utenriksdepartementet.

I 1991 hadde APR Musikkproduksjon utgitt et 30talls CD-er. Denne ekspansive utgivelsespolitikken førte etter hvert til likviditetsproblemer. APR Musikkproduksjon ble derfor avviklet og i 1992 erstattet med selskapet Victoria A/S for videreføring av platemerket Victoria. I tillegg til Rognan gikk Helge Westbye i Grappa Records og Robert Jørgensen, rektor ved Norsk Lydskole, inn på eiersiden. Victoria videreførte et av de største plateprosjektene som er gjort i Norge noen gang, *The Grieg Edition*, som inkluderte innspillinger av all musikk av Edvard Grieg i det mindre formatet: verkene for piano solo, lieder og kammermusikk på totalt 24 CD-er. Innspillingene ble påbegynt i 1991 og avsluttet i 1993, året for 150-årsjubileet for Edvard Griegs fødsel. Serien involverte flere av Norges fremste klassiske artister, bl.a. Geir Henning Braaten i klaververkene, Marianne Hirsti, Knut Skram og Kjell Magnus Sandve i sangene og Terje Tønnesen i fiolinsonatene. Plateserien ble distribuert til 23 land, og flere av platene kom i opplag på over 5000. I Norge ble serien også distribuert gjennom Den norske Bokklubben. Mange av innspillingene høstet gode kritikker, og en av platene fikk en gullmedalje av et stort grammofonblad i Frankrike.

Interne vansker og omstendigheter som resulterte i sviktende distribusjon tvang Rognan til å melde oppbud for selskapet i 1996. Etter hvert etablerte Rognan et nytt platemerke, ARENA. Produksjonene på ARENA inkluderer blant annet Agathe Backer Grøndahls komplette pianomusikk på 5 CD-er og Thomas Tellefsens komplette pianomusikk spilt på originalinstrumenter, begge seriene med Natalia Strelchenko på piano.

Priser og utmerkelser
---------------------

* Spellemannprisen 1985 for i klassen «Klassisk/samtidsmusikk» for innspillingen av J.S.Bachs *Das Wohltemperierte Klavier* med Robert Riefling
* Diapason d'Or, månedens plate i februar 1993 for innspillingen av Griegs musikk for kammerorkester med Trondheimsolistene
* Cannes Music Award i 1994 for *The Grieg Edition*

Referanser
----------

1. ↑  «jubilanter søndag 11. august». *Budstikka*. 10. august 2013. s. 37.
2. ↑  Bækkelund, Kjell (7. januar 1981). «Norsk samtidsmusikk når ut». *VG*. s. 31.
3. ↑  «Nytt norsk plateselskap». *Aftenposten Morgen*. 29. oktober 1985. s. 6.
4. 1 2  Plesner, Ragnhild (10. oktober 1989). «- Komponistenes plateselskap dårlig styrt!». *Aftenposten Morgen*. s. 60.
5. 1 2  Plesner, Ragnhild (5. oktober 1989). «Syv plater på kort tid». *Aftenposten Morgen*. s. 55.
6. 1 2  Bjørhovde, Hilde (11. september 1990). «Klassisk "høstslepp"». *Aftenposten Morgen*. s. 51.
7. 1 2 3  Plesner, Ragnhild (15. mai 1992). «Nytt plateselskap sikrer klassisk norsk». *Aftenposten Morgen*.
8. ↑  Moe, Kjell (9. april 1991). «Klassisk norsk». *Nordlys Morgen*. s. 16.
9. ↑  Bjørhovde, Hilde (8. november 1990). «Kjempeløft for nytt operahus». *Aftenposten Morgen*. s. 55.
10. ↑  Karevold, Idar (25. februar 1991). «Børli med musikk». *Aftenposten Aften*. s. 22.
11. ↑  Mauren, Arnfinn (4. september 1991). «ANNE-LISE SØRGER FOR FESTIVAL-PR I LONDON». *NTBtekst*.
12. ↑  Lyngve, Erland (10. juli 1991). «NORSK FESTIVAL I MUSIKK\_ METROPOLEN LONDON». *NTBtekst*.
13. ↑  Johnson, Geir (31. desember 1993). «Ett år med Grieg». *Dagens Næringsliv Morgen*. s. 30.
14. ↑  Plesner, Ragnhild (17. november 1991). «Griegs komplette kommer på CD». *Aftenposten Morgen*. s. 26.
15. 1 2  Granheim, Eva (25. september 1992). «Grieg på 24 CD'er». *Bergens Tidende Morgen*. s. 24.
16. 1 2 3  «Fin CD-respons på Griegs samlede». *Bergens Tidende Morgen*. 8. juni 1993. s. 30.
17. ↑  Plesner, Ragnhild (11. februar 1993). «Fransk gull til trønder-strykere». *Aftenposten Morgen*. s. 56.